wickkiey/tamil-wikipedia-chunked huggingface dataset:
# 2-குளோரோபென்சாயிக் அமிலம்

## தயாரிப்பு

2-குளோரோதொலுயீனை ஆக்சிசனேற்றம் செய்து 2-குளோரோபென்சாயிக் அமிலம் தயாரிக்கப்படுகிறது. ஆய்வக அளவிலான வினையில் பொட்டாசியம் பெர்மாங்கனேட்டு ஆக்சிசனேற்றத்திற்குப் பயன்படுத்தப்படுகிறது. மாற்றாக இதை α,α,α-டிரைக்ளோரோ-2-தொலுயீனை நீராற்பகுப்பு செய்தும் தயாரிக்கலாம். சேண்டுமேயர் வினையைப் பின்பற்றி ஈரசோனியச் சேர்மத்தில் இருந்தும் இதைத் தயாரிக்க முடியும்.
# 2-குளோரோபென்சாயிக் அமிலம்

## வினைகள்

2-குளோரோபென்சாயிக் அமிலத்தில் உள்ள குளோரைடு அம்மோனியாவால் உடனடியாக 2-அமினோபென்சாயிக் அமிலமாக மாற்றப்படுகிறது. இதேபோல், குளோரைடு டைபீனைல்பாசுபைடால் இடம்பெயர்ந்து 2-டைபீனைல்பாசுபினோபென்சாயிக் அமிலமாக மாறுகிறது.  
உயர்வெப்பநிலைகளில் கார்பாக்சிலேட்டு நீக்கம் நிகழ்கிறது.
# பி. எஸ். மணிசுந்தரம்

**பேராசிரியர் பி.எஸ்.மணிசுந்தரம்** (டிசம்பர் 9, 1927 – அக்டோபர் 26, 2013) ஒரு இந்திய கல்வியாளரும் கணினி அறிவியல் கல்வியில் முன்னோடியும் ஆவார். அவர் மியான்மரில் (பர்மா) உள்ள மாண்டலை என்னும் ஊரில் பிறந்தார். அவர் சென்னை லயோலா கல்லூரியில் இளங்கலைப் பட்டம் பெற்றார். 1958 ஆம் ஆண்டில் கனடாவில் உள்ள நோவா ஸ்காடியா பல்கலைக்கழகத்தில் கட்டிட பொறியியலில் முதுநிலைப் பட்டம் பெற்றார்.
# பி. எஸ். மணிசுந்தரம்

## பணி

கல்வியை முடித்தவுடன் அவர் காரைக்குடியில் உள்ள அழகப்பா செட்டியார் பொறியியல் மற்றும் தொழில்நுட்பக் கல்லூரியில் ஆசிரியராக சேர்ந்தார். திருச்சி பிராந்திய பொறியியல் கல்லூரியின் (தற்போது தேசிய தொழில்நுட்ப நிறுவனம்) முதல் முதல்வராக பொறுப்பேற்றார். அவர் திருச்சி பாரதிதாசன் பல்கலைக்கழகம் 1982ஆம் ஆண்டு உருவாகிய போது அதன் முதல் துணை வேந்தர் ஆனார். பேராசிரியர் அவர்கள் இந்தியாவிலும் மற்றும் உலகத்தில் உள்ள பல்வேறு பல்கலைக்கழகங்களிலும் தொடர்பு கொண்டிருந்தார்.
# பி. எஸ். மணிசுந்தரம்

## விருது

1984 ஆம் ஆண்டு டல்ஹவுசி (முன்னாள் நோவா ஸ்காடியா) பல்கலைக்கழகம் அவருக்கு பொறியியலில் டாக்டர் (Honoris Causa) பட்டம் வழங்கியது.அவர்சென்னையில்அக்டோபர் 26 2013அன்றுஇறந்தார்
# யுராசில்

**யுராசில்** (**Uracil** , **U**) என்பது, ஆறனையில் (ஆர். என். ஏ) காணப்படுகின்ற பிரிமிடின் வழிமூலமான ஒரு நியூக்கிளியோச் சேர்மம் (சேர்வை) ஆகும். இது, அடினின், சைட்டோசின், குவானின் முதலான ஏனைய தாங்கிகளுடன் அல்லது உப்புமூலங்களுடன் இணைந்து, கரு அமிலங்களை அல்லது நியூக்கிளிக்கமிலங்களை அமைக்கின்றது.
# யுராசில்

## வரலாறு

யூரிக்கமிலத்தின் பெறுதிகளைத் தயாரிப்பதில் ஈடுபட்ட யேர்மனிய வேதியியலர் ராபர்ட் பேர்னாட் என்பவரால், 1885இல் "யுராசில்" என்ற பெயர் முன்மொழியப்பட்டது. மதுவத்தின் (yeast) கருவமிலத்தை நீரேற்றுவதன் மூலம், 1900இல் ஆல்பேர்டோ அஸ்கொயில் என்பவரால் இது முதன்முதலாகப் பிரித்தெடுக்கப்பட்டது. நிறைவுறா (நிரம்பாச்) சேர்மமான யுராசில், ஒளியுறிஞ்சும் வல்லமை பெற்ற தள வடிவச் (planar) சேர்மம் ஆகும். சனிக்கிரகத்தின் நிலவான தைற்றனின் மேற்பரப்பில் யுராசில் உட்பட்ட சேர்மானங்கள் காணப்படுவதை காசினி விண்கலம் 2012இல் கண்டுபிடித்துள்ளது.
# யுராசில்

## இயல்புகள்

மென்னமில இயல்புகளைக் கொண்ட யுராசில் தைமின்னின் மீதைலகற்றப்பட்ட வடிவம் ஆகும். ஆறனையில், அடினினுடன் பிணைப்பிலீடுபடும் யுராசில், தாயனையிலும், அதேபோல் இணையக்கூடியதாக இருப்பினும், தாயனை படியெடுத்தல் (DNA transcription) செயற்பாட்டின் போது, தைமின்னால் பிரதியிடப்படுகின்றது. தைமின் பிரதியிடப்பட்டிருப்பதால், ஆறனையை விட, தாயனை உறுதிகூடிய சேர்மமாகத் திகழ்கின்றது. யுராசில் ஒரு இறைபோசு மூலத்துடன் இணையும் போது, "யுரிடின்" எனும் இறைபோநியூக்கிளியோசைட்டை உருவாக்குகின்றது.  
யுராசில், அமைட்டு மற்றும் இமிட்டு வடிவங்களில் இரு தானொத்தியங்களை உருவாக்குகின்றது. அமைட்டு வடிவம் "இலற்றம்" (lactam) என்றும், இமிட்டு வடிவம் "இலற்றிம்" (lactim) என்றும் அழைக்கப்படுகின்றது. இலாற்றம் வடிவமே பொதுவான யுராசிலின் வடிவம் ஆகும். யுராசில் உருவழியும்போது, அஸ்பர்டேட்டு, கார்பன்டைஆக்சைடு (காபனீரொட்சைட்டு), அமோனியா என்பன உருவாகின்றன.
:
# யுராசில்

## தயாரிப்பு

சைட்டோசின்னுக்கு நீரைச் சேர்ப்பதன் மூலம், யுராசிலையும் யூரியாவையும் உருவாக்க முடியும். மேலும், மலேயிக்கமிலத்தையும் யூரியாவையும் புகை சல்பூரிக்கமிலம் முன்னிலையில் சேர்க்கும்போதும், யூரியாவை உருவாக்கலாம்.  
:C<sub>4</sub>H<sub>5</sub>N<sub>3</sub>O + H<sub>2</sub>O → C<sub>4</sub>H<sub>4</sub>N<sub>2</sub>O<sub>2</sub> + NH<sub>3</sub>  
:COOH(CH)<sub>2</sub>COOH + NH<sub>2</sub>CONH<sub>2</sub> → C<sub>4</sub>H<sub>4</sub>N<sub>2</sub>O<sub>2</sub> + 2 H<sub>2</sub>O + CO
# கீர்த்தி சுரேஷ்

**கீர்த்தி சுரேஷ்** (*Keerthy Suresh*) ஓர் இந்தியத் திரைப்பட நடிகை ஆவார். தமிழ், மலையாளம், தெலுங்கு உள்ளிட்ட தென்னிந்திய மொழித் திரைப்படங்களில் நடித்து வருகிறார். 2000களில் குழந்தை நட்சத்திரமாக அறிமுகமான இவர், 2013 ஆண்டில் *கீதாஞ்சலி* எனும் மலையாளத் திரைப்படத்தின் மூலமாக கதாநாயகியாக அறிமுகமானார். இவர் தமிழில் விக்ரம் பிரபு நடித்த இது என்ன மாயம் திரைப்படத்தில் நடித்துள்ளார்.
# கீர்த்தி சுரேஷ்

## வாழ்க்கைக் குறிப்பு

கீர்த்தி சுரேஷ் 1992, அக்டோபர் 17 ஆம் நாளில் சுரேஷ்குமார், மேனகா ஆகியோருக்கு சென்னையில் பிறந்தார். இவருடைய தந்தை மலையாளம், தாயார் தமிழ் ஐயங்கார். கேரள மாநிலம், திருவனந்தபுரத்தில் உள்ள கேந்திரிய வித்யாலயா பள்ளியில் பள்ளிப்படிப்பை முடித்தார்.
# கீர்த்தி சுரேஷ்

## நடித்த திரைப்படங்கள்

| ஆண்டு | திரைப்படம் | கதாபாத்திரம் | இயக்குநர் | மொழி | குறிப்புகள் |
| --- | --- | --- | --- | --- | --- |
| 2000 | *பைலட்ஸ்* | ரவி அஞ்சால் | மலையாளம் | குழந்தை நட்சத்திரமாக |  |
| 2001 | *அச்சனே எனக்கு இஷ்டம்* | சுரேஷ் கிருஷ்ணா | மலையாளம் | குழந்தை நட்சத்திரமாக |  |
| 2002 | *குபேரன்* | சுந்தர் தாஸ் | மலையாளம் | குழந்தை நட்சத்திரமாக |  |
| 2013 | *கீதாஞ்சலி* | கீதா / அஞ்சலி | பிரியதர்சன் | மலையாளம் |  |
| 2014 | *ரிங் மாஸ்டர்* | கார்த்திகா | ரபி | மலையாளம் |  |
| 2015 | *இது என்ன மாயம்* | மாயா | ஏ. எல். விஜய் | தமிழ் |  |
| 2016 | *நேனு சைலசா* | சைலசா | கிஷோர் திலக் | தெலுங்கு |  |
| *ரஜினி முருகன்* | கார்த்திகா | பொன்ராம் | தமிழ் |  |  |
| *தொடரி* | சரோஜா | பிரபு சாலமன் | தமிழ் |  |  |
| *ரெமோ* | காவ்யா | பாக்கியராஜ் கண்ணன் | தமிழ் |  |  |
| 2017 | *பாம்பு சட்டை* | ஆதம் தாசன் | தமிழ் |  |  |
| *பைரவா* | பரதன் | தமிழ் |  |  |  |
| *நேனு லோக்கல்* | கீர்த்தி | தெலுங்கு |  |  |  |
| 2018 | *தானா சேர்ந்த கூட்டம்* | மது | விக்னேஷ் சிவன் | தமிழ் |  |
| *சாமி 2* | தியா விசுவநாதன் | ஹரி | தமிழ் |  |  |
| *சர்கார்* | நிலா | தமிழ் |  |  |  |
| *சண்டக்கோழி 2* | செம்பருத்தி | தமிழ் |  |  |  |
| *சீமராஜா* | சீமராஜா, கடம்பவேல் ராஜா | தமிழ் |  |  |  |
| *மகாநதி* | சாவித்திரி | தெலுங்கு |  |  |  |
| *அக்ன்யாதவசி* | சுகுமாரி | தெலுங்கு |  |  |  |
| 2019 | *மன்மதுடு 2* | சுமா | தெலுங்கு | சிறப்புத் தோற்றம் |  |
| 2020 | *பென்குயின்* | - | தமிழ் |  |  |
| *மிஸ் இந்தியா* | மானஸா சம்யுக்தா | தெலுங்கு |  |  |  |
| 2021 | *ஜாதி ரத்னலு* | வனஜாக்ஷி | தெலுங்கு | சிறப்புத் தோற்றம் |  |
| *ரங் தே* | அனுபமா | தெலுங்கு |  |  |  |
| * அண்ணாத்த * | தங்க மீனாட்சி | தமிழ் |  |  |  |
| *மரக்கர்: அரபிகடலின் சிம்மம்* | அர்ச்சா | மலையாளம் |  |  |  |
| 2022 | *குட் லக் சகி* | சகி | தெலுங்கு |  |  |
| *சாணி காயிதம்* | பொன்னி | தமிழ் |  |  |  |
| *சர்க்காரு வரி பாட* | கலாவதி | தெலுங்கு |  |  |  |
| *வாஷி* | மாதவி மோகன் | மலையாளம் |  |  |  |
| 2023 | *தசரா* | வெண்ணிலா | தெலுங்கு |  |  |
| *மாமன்னன்* | லீலா | தமிழ் |  |  |  |
| *போலா சங்கர்* | மகாலெக்ஷ்மி | தெலுங்கு |  |  |  |
| 2024 | *சைரன்* | நந்தினி | தமிழ் |  |  |
| *ரகுதாதா +* | கயல்விழி | தமிழ் | (படப்பிடிப்பு) |  |  |
| *ரிவால்வர் ரீட்டா +* | ரீட்டா | தமிழ் | (படப்பிடிப்பு) |  |  |
| *கன்னி வெடி +* | - | தமிழ் | (படப்பிடிப்பு) |  |  |
| *குழந்தை ஜான் +* | - | ஹிந்தி | (படப்பிடிப்பு) |  |  |
# கீர்த்தி சுரேஷ்

## பெற்ற விருதுகள்

- சிறந்த அறிமுக நடிகைக்கான ஏசியாநெட் விருது - கீதாஞ்சலி (2014)
- சிறந்த அறிமுக நடிகைக்கான தென்னிந்திய சர்வதேச திரைப்பட விருது - கீதாஞ்சலி (2014)
- சிறந்த அறிமுக நடிகைக்கான நானா திரைப்பட விருது - கீதாஞ்சலி (2014)
- சிறந்த துணை நடிகைக்கான வயலார் திரைப்பட விருது - கீதாஞ்சலி, ரிங் மாஸ்டர்
- 2018 ஆம் ஆண்டில் சிறந்த நடிகைக்கான தேசிய விருது - மகாநதி என்ற தெலுங்குத் திரைப்படத்தில் (தமிழில் - நடிகையர் திலகம்) பழம்பெரும் நடிகை சாவித்திரியின் பாத்திரத்தில் நடித்தமைக்காக வழங்கப்பட்டது.
# கீர்த்தி சுரேஷ்

## சொந்த வாழ்க்கை

15 வருடக் காதலுக்குப் பிறகு, கீர்த்தி தனது நீண்டகாலக் காதலரான அந்தோணி தட்டிலை 2024 டிசம்பர் 12 ஆம் தேதி கோவாவில் பாரம்பரிய தமிழ் பிராமண மற்றும் கிறிஸ்தவ முறைப்படி திருமணம் செய்துகொண்டார். அவரது குடும்பம் கேரளாவின் கொச்சியைச் சேர்ந்தது. அவர் ஒரு பொறியாளர் மற்றும் தொழிலதிபர் ஆவார், கேரளாவில் உல்லாச விடுதிகளை சொந்தமாக வைத்திருப்பவர். மேலும் அஸ்பெரோஸ் விண்டோ சொல்யூஷன்ஸ் கட்டுப்பாடு வரையறுக்கப்பட்ட நிறுமத்தின் இணை இயக்குநராகவும் பணியாற்றுகிறார்.
# வான் கடலியல்

**வான் கடலியல்** *(Astrooceanography)* என்பது பூமி என்ற கிரகத்திற்கு வெளியே இருக்கும் கடல்களைப்பற்றி படிக்கின்ற அறிவியல் துறையாகும். வான் உயிரியல், வான் வேதியியல் மற்றும் வான் நிலவியல் முதலான பிற கிரக அறிவியல் துறைகளைப் போல அல்லாமல், சனி கோளின் டைட்டன் துணைக்கோளிலும் வியாழன் கோளின் கனிமீடு துணைக்கோளிலும்
நிலப்பரப்புக்குக் கீழே கடல்கள் இருப்பது கண்டுபிடிக்கப்பட்ட பிறகுதான் வான் கடலியல் என்ற அறிவியல் துறை தோற்றம் கண்டது. மேலும் பயணத்திட்டங்கள் நிகழ்ந்து இந்நிலவுகளுக்கு சென்று ஆய்வு மேற்கொள்ளும் வரை வான் கடலியல் துறை தொடர்பான ஊகங்கள் பெருகிக் கொண்டேயிருக்கும். சூரியக் குடும்பத்தில் உள்ள வான் பொருட்கள் தொடர்பாக ஏராளமான கோட்பாடுகள் நம்மிடம் உள்ளன. நெப்டியூன் கோளில் உள்ள கடல் முழுவதும் வைரங்கள் நிரம்பியிருப்பதாகவும், வியாழன் கோளில் உள்ள கடல் முழுவதும் திரவ ஐதரசன் நிரம்பியுள்ளதாகவும் கோட்பாடுகள் கூறுகின்றன  
வான் கடலியல் துறை, வான் உயிரியலுடன் நெருங்கிய தொடர்பு கொண்டுள்ளது. ஏனெனில், கடல்களில்தான் எளிய உயிரினங்களும் வாழ்வதற்கேற்ற சாத்தியங்கள் அதிகமுள்ளன.
# மறைவட்டம்

**மறைவட்டம்**(vicariate) என்பது கத்தோலிக்க திருச்சபையில் மறைமாவட்டத்தின் கீழ் உள்ள ஆளுமை பிரிவாகும். கத்தோலிக்க திருச்சபையானது நிர்வாக அமைப்புக்காக உயர் மறைமாவட்டம், மறைமாவட்டம், மறைவட்டம், பங்குதளம், மற்றும் அன்பியம் என பிரிக்கப்பட்டுள்ளது.
# மறைவட்டம்

## மறைவட்ட முதன்மை பணியாளர்

மறைவட்ட முதன்மை பணியாளராக(Vicar Forane) குரு ஒருவர், ஒரு குறிப்பிட்ட காலத்திற்கு மறைமாவட்ட ஆயரால் நியமிக்கப்படுகிறார்.
# தானொத்தியமாதல்

**தானொத்தியங்கள்** (**tautomers**) என்பன ஒன்றிலிருந்து இன்னொன்றாக மாற்றப்படக்கூடிய கரிமச் சேர்மங்கள் / சேதனச் சேர்வைகளின் கட்டமைப்புச் சமபகுதியங்கள் ஆகும். இவ்விரண்டையும் ஒன்றிலிருந்து இன்னொன்று மாற்றும் வேதிவினை/இரசாயனத் தாக்கம் **தானொத்தியமாதல்** (**tautomerization**) எனப்படுகின்றது. பொதுவாக இவ்வினையின் போது, ஒரு ஹைட்ரஜன் அணுவை, ஒற்றைப் பிணைப்புக்கும் அடுத்துள்ள இரட்டைப் பிணைப்புக்கும் இடையே மாற்றும் செயற்பாடே இடம்பெறும். தானொத்தியமாதல் மிக வேகமான செயற்பாடென்பதால், தானொத்தியம் இரண்டும் வேதியியல் ரீதியில் ஒரே சேர்மமாகவே கருதப்படுகின்றன.
# தானொத்தியமாதல்

## வேதியியல்

தானொத்தியங்கள்.]]
தானொத்தியமாதல் சாத்தியமான கரைசல்களில், தானொத்தியங்கள், ஓர் இரசாயன(வேதிச்) சமநிலையை அடைகின்றன. வெப்பநிலை, கரைப்பான், பிஎச் என்பன எவ்வெவ் தானொத்தியம் எவ்வெவ் அளவில் காணப்படும் என்பதைத் தீர்மானிக்கும்.
பொதுவான தானொத்திய இணைகள் வருமாறு:
- கீற்றோன் - ஈனோல் - உ-ம்: அசிட்டோன் (கீற்றோ - ஈனோல் தானொத்தியமாதல்)
- இலற்றம் - இலற்றிம்
- ஈனமைன் - இமின்
- நைத்ரோசோ - ஒட்சிம்
- அமைட்டு - இமிடிக் அமிலம்
- ஈனமைன் - ஈனமின்
# மீதைலகற்றம்

**மீதைலகற்றம்** என்பது, குறித்த மூலக்கூறு ஒன்றிலிருந்து, மீதைல் கூட்டத்தை (CH<sub>3</sub>) அகற்றும் செயற்பாடாகும். வழக்கமாக, மீதைலகற்றல், அம்மீதைல் கூட்டத்தை ஒரு ஹைட்ரஜன் (ஐதரசன்) அணுவால் பிரதியிடுவதன் மூலம் நிகழ்த்தப்படுகின்றது. இச்செயற்பாட்டில், ஒரு கார்பன் அணு்வும், மூன்று ஐதரசன் அணுக்களும் அகற்றப்பட, பதிலாக, ஒரேயொரு ஐதரசன் அணு இணைக்கப்படுவதால், இத்தாக்கம் குறித்த மூலக்கூறில் பெரும் திணிவிழப்பை ஏற்படுத்துகின்றது. மீதைலகற்றத்துக்கு எதிரான செயற்பாடு, "மீதைலேற்றம்" என்று அறியப்படுகின்றது.
# மீதைலகற்றம்

## உயிர்வேதியியல்

உயிர்வேதியியல் தொகுதிகளில், மீதைலகற்றச் செயற்பாடுகள், மீதைலகற்றேசு (demethylase) நொதியங்கள் மூலம் நிகழ்த்தப்படுகின்றன. கிஸ்டோனிலும் சில தாயனைகளிலும் N-மீதைல் கூட்டத்தை ஒட்சியேற்றி இவை மீதைலகற்றத்துக்கு உதவுகின்றன.
:R<sub>2</sub>N-CH<sub>3</sub> + O → R<sub>2</sub>N-H + CH<sub>2</sub>O  
சைற்றோகுரோம் பி450, முக்கியமான மீதைலகற்றேசுகளில் ஒன்று.
# மீதைலகற்றம்

## மேலும் காண

- மீதைலேற்றம்
# டிராக்கோமா

**டிராக்கோமா**, (*Trachoma*), வேறு பெயர்கள்: **நுண்மணி இமை படல அழற்சி** (*granular conjunctivitis*), **எகிபத்திய கண்ணழற்சி** (*Egyptian ophthalmia*), மற்றும் **பார்வையைப் போக்கும் டிராக்கோமா** (*blinding trachoma*) என்பது *கிளமிடியா டிரக்கமாட்டிஸ்* எனும் நுண்ணுயிரியால் ஏற்படும் ஒரு தொற்று நோய் ஆகும். சிகிச்சை முறை தேர்வுகளில் வாய் வழியாக அசித்திரோமைசின் அல்லது வெளிப்புற பூச்சு மருந்தாக டெட்ராசைக்ளின் பயன்படுத்தப்படுகிறது. அசித்திரோமைசின் மாத்திரைக்கு முன்னுரிமை கொடுக்கப்படுகிறது ஏனெனில் அது ஒரு வேளை மட்டும் உட்கொண்டால் போதுமானது. கண்ணிமைகளில் வடு ஏற்பட்டுவிட்டால் இமைமயிர்களின் ஒழுங்கில்லா நிலையை சரி செய்யவும் குருட்டுதன்மையை தவிர்க்கவும் அறுவை சிகிச்சை தேவைப்படும். சில இடங்களில் இந்த நோய்த்தொற்று 60-90 விழுக்காடு வரை குழந்தைகளையே பாதித்துள்ளது. அவர்களைத் தவிர்த்து ஆண்களை விட பெண்களுக்கே இந்த தொற்று அதிகமாக உள்ளது, காரணம் குழந்தைகளிடம் அவர்களுக்குள்ள நெருக்கம். இது ஆண்டுக்கு 8 பில்லியன் அமெரிக்க டாலர் பொருளாதார இழப்பை ஏற்படுத்துகிறது. புறக்கணிக்கப்பட்ட வெப்பமண்டல நோய்கள் என்று இந்த நோய்கள் வகைப்படுத்தப்ட்டுள்ளது.
# விக்கிப்பீடியா:Statistics/weekly/3-Jan-2016
# முல்கிரிகல அருங்காட்சியகம்

**முல்கிரிகல அருங்காட்சியகம்** அல்லது **முல்கிரிகல நூதனசாலை** (Mulgirigala Archaeological Museum) என்பது இலங்கையின் முல்கிரிகலவில் அமைந்துள்ள ஓர் அருங்காட்சியகம் ஆகும். இவ்வருங்காட்சியகம் இலங்கைத் தொல்பொருள் திணைக்களத்தினால் பராமரிக்கப்பட்டு வருகின்றது. முல்கிரிகல மற்றும் அதனைச் சூழவுள்ள பிரதேசங்களிலிருந்து கண்டெடுக்கப்பட்ட பொருட்களே இங்கு காட்சிப்படுத்தப்பட்டுள்ளன. முல்கிரிகல அருங்காட்சியகத்தில் புராதன காலத்தில் பயன்படுத்தப்பட்ட ஓலைச்சுவடிகள், கருவிகள், பழைய அறிக்கைகள், ஓவியங்கள் ஆகியவையே காட்சிப்படுத்தப்பட்டுள்ளன. அத்துடன் முல்கிரிகலவில் காணப்படும் விகாரை ஒன்றினது வரலாற்றுத் தகவல்கள் அனைத்தையும் இங்கு அறிந்துகொள்ளலாம். இலங்கைத் தொல்பொருள் திணைக்களத்தினால் இவ்வருங்காட்சியகம் பிரதேச வாரியான அருங்காட்சியகங்களுள் தகவல் திரட்டும் அருங்காட்சியங்களுள் ஒன்றாக வகைப்படுத்தப்பட்டுள்ளது.
# வார்க்வேர்த் கோட்டை

**வார்க்வேர்த் கோட்டை** (Warkworth Castle) என்பது வட கிழக்கு இங்கிலாந்தில் அமைந்துள்ள கோட்டை ஆகும். இது வட கிழக்கு இங்கிலாந்தில் உள்ள நொர்தம்பர் எனும் பிரதேசத்தில் அமைந்துள்ளது. இக்கோட்டையானது இங்கிலாந்தின் வடகிழக்குக் கடற்கரையிலிருந்து ஒரு மைலுக்கும் குறைவான தொலைவில் கோகட் ஆற்றின் தடயப்பாதையில் (loop) அமைந்துள்ளது.  
பன்னிரண்டாம் நூற்றாண்டின் இடைக்காலப் பகுதியில் இசுக்கொட்லாந்து மன்னனான ஹென்றிக்கு இக்கோட்டையைக் கட்டும் வேலை கொடுக்கப்பட்டது. எனினும் இங்கிலாந்தின் வடக்குப் பகுதிகளை ஆண்டுவந்த இங்கிலாந்திதின் இரண்டாம் ஹென்றியினாலேயே இக்கோட்டை கட்டப்பட்டது. தற்போது இக்கோட்டை முழுமையானதாக இல்லாமல் இடிபாடுகளுடனேயே காணப்படுகின்றது.
# கணேச ஜெயந்தி

**கணேச ஜெயந்தி** (*Ganesh Jayanti*) அல்லது **மகா சுக்கில சதுர்த்தி** என்பது இந்துக் கடவுளான, விநாயகரின் பிறந்தநாளைக் குறிக்கும் தினமாகும்.  
இது **தில்குந்த சதுர்த்தி** என்றும் **வரத சதுர்த்தி** எனவும் அழைக்கப்படுகின்றது. கணேச ஜெயந்தி விரதாமாகவும், பண்டிகையாகவும் அனுட்டிக்கப்படுகின்றது. ஒவ்வொரு வருடத்திலும் மாசி மாதத்தில் வரும் சுக்கில பட்ச சத்துர்த்தியில் கணேச ஜெயந்தி அனுட்டிக்கப்படுகின்றது. இது இந்திய மாநிலங்களான, மகாராட்டிரா மற்றும் கோவாவிலும் பெரும் பண்டிகையாகக் கொண்டாடப்படுகின்றது. பொதுவாக அனைவராலும் அறியப்பட்ட விநாயக சதுர்த்தி, விநாயகரின் பிறந்த நாளாகவே கொண்டாடப்படுகிறது. கணேச ஜெயந்தி மாசி மாதத்திலும், கொண்டாடப்படுவது விநாயக சதுர்த்தி ஆவணி மாதத்தில் கொண்டாடப்படுவதுமே, இவ்விரண்டு விழாக்களுக்குமான வேறுபாடாகும்.
# பேரோ லொபேஸ் டி சூசா

**பேரோ லொபேஸ் டி சூசா** (Pedro Lopes de Sousa) என்பவர் போர்த்துகேய இலங்கையின் முதலாவது தேசாதிபதி ஆவார். இவர் போர்த்துக்கேய மன்னனான முதலாம் பிலிப்பினால் தேசாதிபதியாக 1594 ஆம் ஆண்டில் நியமிக்கப்பட்டார். 1594 ஆம் ஆண்டில் இலங்கைச் சிங்களவருக்கும் போர்த்துக்கேயருக்கும் இடையில் இடம்பெற்ற தந்துரே போருக்குத் தலைமை வகித்தார். அப்போரிலேயே இவர் இறந்தார். இவரின் பின் போர்த்துக்கேயத் தேசாதிபதியாக ஜெரனிமோ டி அசவேது நியமிக்கப்பட்டார்.
# இந்தியச் சிறுத்தை

ஆசியச் சிங்கம், வங்கப்புலி, பனிச்சிறுத்தை, படைச்சிறுத்தை ஆகியவற்றுடன் இந்தியச் சிறுத்தையும் இந்தியாவில் காணப்படும் ஐந்து பெரிய பூனைகளுள் ஒன்றாகும்.
# இந்தியச் சிறுத்தை

## அழிவுகள்

வனவிலங்கு வர்த்தகம் இந்தியச் சிறுத்தைகளின் இருப்பிற்குப் பெரும் அச்சுறுத்தலாக அமைகின்றது. இவ்விந்தியச் சிறுத்தைகளின் தோல் மற்றும் சில உடல் உறுப்புக்கள் இந்தியாவிலிருந்து நேபாளம், சீனா போன்ற நாடுகளுக்கு கடத்தப்படுகின்றன. இவ்வாறு களவாடப்படும் இந்தியச் சிறுத்தைகள் பற்றிய விபரம் கீழே தரப்பட்டுள்ளது.  
- இந்தியாவில் 1994 ஆம் ஆண்டு தொடக்கம் 2010 ஆம் ஆண்டு ஒக்டோபர் மாதம் வரை 2845 சிறுத்தைகள் களவாடப்பட்டுள்ளன.
- நேபாளத்தில் 2002 ஆம் ஆண்டு மே மாதம் தொடக்கம் 2008 ஆம் ஆண்டு மே மாதம் வரை 243 சிறுத்தைகள் களவாடப்பட்டுள்ளன.
- சீனா மற்றும் திபெத்இல் 1999 ஆம் ஆண்டு சூலை மாதம் தொடக்கம் 2005 ஆம் ஆண்டு செப்டெம்பர் மாதம் வரை 774 சிறுத்தைகள் களவாடப்பட்டுள்ளன.
# மஞ்சட்பழுப்புக் கழுகு

**மஞ்சட்பழுப்புக் கழுகு** அல்லது **ஆளிக் கழுகு** (*அகுய்லா ரபக்ஸ், ஆங்கிலம்: Aquila rapax*) என்பது கழுகு இனத்தைச் (அக்சிபிட்ரிடே, ஆங்கிலம்: Accipitridae) சேர்ந்த ஒரு கொன்றுண்ணிப் பறவை ஆகும். இது வலசை போகும் புல்வெளிக் கழுகிற்கு மிகவும் நெருங்கியதாகவும், ஒரே இனமாகவும் கருதப்பட்டுவந்தது. ஆயினும், குறிப்பிடத்தக்க உருவ மற்றும் உடற்கூறு வேறுபாடுகள் இவை வெவ்வேறு இனத்தைச் சார்ந்தவை என்பதை உறுதிபடுத்தின.  
மஞ்சட்பழுப்புக் கழுகுகள் ஆப்பிரிக்காவிலுள்ள சகாரா பாலைவனத்தின் வடக்கு மற்றும் தெற்குப் பகுதிகள் ஆரம்பித்து, வெப்பமண்டல தென்மேற்கு ஆசியா முதல் இந்தியா வரை வாழ்கின்றன. இப்பறவைகள் ஒரே இடத்தில் குடியிருந்து இனப்பெருக்கம் செய்யும். மரங்கள், பாறைக் கூர்முகடுகள் மற்றும் நிலத்தில் அமைக்கப்பட்ட சுள்ளிகளாலான கூட்டில் ஒன்று முதல் மூன்று முட்டைகள் வரை இடும். வெப்பமண்டல திறந்தவெளிகளான பாலைவனம், அரைகுறை பாலைவனம், புல்வெளி மற்றும் மரம் அருகிய வெப்பமண்டலச்சமதளப் புல்வெளிகளில் வாழும்.
# மஞ்சட்பழுப்புக் கழுகு

## விளக்கம்

இப்பெரிய கழுகு அகுய்லா பேரினத்தைச் சேர்ந்த ஒரு சிறிய இனமாகும். இது சுமார் 60 -75 செ. மீ (24 - 30 அங்குலம்) நீளம் மற்றும் 1.59 - 1.90 மீ (5.22 - 6.23 அடி) இறக்கைக் குறுக்களவையும் கொண்டிருக்கும். 1.6 - 3 கி. கி (3.5 - 6.6 பவுண்டு) எடை இருக்கும். இக்கழுகு மஞ்சட்பழுப்பு நிற மேற்புறங்களையும், கருமையான பறக்க உதவும் இறகுகள் மற்றும் வாலினையும், வெளிறிய அடிப்பகுதியையும் கொண்டிருக்கும். மஞ்சட்பழுப்புக் கழுகு, புல்வெளிக் கழுகினை விட அளவில் சிறியதாகவும் நிறத்தில் வெளிறியதாகவும் இருக்கும்; ஆயினும் புல்வெளிக் கழுகின் வெளிரிய தொண்டைப்பகுதி இவற்றிடம் கிடையாது.  
சிறகுகளின் வண்ண வேறுபாடானது இளம் பறவைகளில் வளர்ந்த பறவைகளைவிட குறைவாக இருக்கும்; ஆயினும் இளம் பறவைகளிலேயே சிறகுத்தொகுதியின் வண்ண வேறுபாடுகளைக் காண முடியும்.
# மஞ்சட்பழுப்புக் கழுகு

## தன்மை

மஞ்சட்பழுப்புக் கழுகுகள் பெரும்பாலும் இறந்த விலங்குகளின் இறைச்சியை உண்ணும். சிறு ஊர்வன, முயல் அளவிலான பாலூட்டிகள், கினிக்கோழி அளவிலான பறவைகள் போன்றவற்றையும் கொன்று உண்ணும். மற்ற கொன்றுண்ணிப் பறவைகளிடமிருந்தும் உணவைப் பறித்து உண்ணும்.  
மஞ்சட்பழுப்புக் கழுகின் அழைப்பு (ஒலி) காகம் கரைவதை ஒத்திருக்கும்; ஆயினும் இது ஒரு அமைதியான பறவையாகும்.
# காவ்யா செட்டி

## நடித்த திரைப்படங்கள்

| ஆண்டு | திரைப்படம் | கதாப்பாத்திரம் | மொழி | குறிப்புகள் |
| --- | --- | --- | --- | --- |
| 2013 | *நம் துனியா நம் ஸ்டைல்* | ராதா | கன்னடம் |  |
| 2013 | *ஐ லவ் யூ கீர்த்தி* | கீர்த்தி | கன்னடம் |  |
| 2014 | *நத்தூது* | தெலுங்கு |  |  |
| 2014 | *அவம்* | தமிழ் |  |  |
| 2014 | *சிவானி* | தமிழ் /தெலுங்கு | தாமதமாகியது |  |
| 2014 | *விஜயாதித்யா* | கன்னடம் | படப்பிடிப்பில் |  |
| 2015 | *இது என்ன மாயம்* | பல்லவி | தமிழ் |  |
| 2015 | *சூம்* | கன்னடம் | படப்பிடிப்பில் |  |
| 2016 | *இஷ்தாகம்யா* | கன்னடம் | படப்பிடிப்பில் | } |
# கொழும்பு ஒல்லாந்தர் அருங்காட்சியகம்

**கொழும்பு ஒல்லாந்தர் அருங்காட்சியகம்** அல்லது **கொழும்பு ஒல்லாந்தர் நூதனசாலை**, இலங்கையில் ஒல்லாந்தரின் குடியேற்றவாத ஆட்சிக்கால வரலாற்றோடு தொடர்புடைய காட்சிப் பொருட்களைக் கொண்ட ஒரு அருங்காட்சியகம். கொழும்பின் புறக்கோட்டையில் உள்ள பிரின்ஸ் வீதியில் அமைந்த, தூண் வரிசைகளோடு கூடிய இரண்டுமாடிக் கட்டிடம் ஒன்றில் இந்த அருங்காட்சியகம் செயற்படுகிறது.
# கொழும்பு ஒல்லாந்தர் அருங்காட்சியகம்

## வரலாறு

### குடியேற்றவாதக் காலம்

இக்கட்டிடம் இலங்கையை ஒல்லாந்தர் ஆண்ட காலத்தில் கட்டப்பட்டது. 1692–1697 காலப்பகுதியில் ஒல்லாந்த இலங்கையின் ஆளுனராக இருந்த தாமசு வான் ரீ (Thomas van Rhee) என்பவரின் வசிப்பிடமாக இது இருந்தது. கடந்த காலத்தில் இக்கட்டிடம் பல்வேறு தேவைகளுக்குப் பயன்பட்டுள்ளது. 1696க்கும் 1796க்கும் இடைப்பட்ட காலத்தில் இது ஒரு ஆசிரியர் பயிற்சிக் கல்லூரியாகவும், மதகுருமாருக்கான கல்வி நிறுவனமாகவும் பயன்பட்டது. ஒரு காலத்தில் இதைக் கர்னல் கவுன்ட் ஆகஸ்ட் கார்ல் பிரெட்ரிக் வொன் ரான்சோ என்பவரின் இருப்பிடமாகவும் பயன்படுத்தினர். டச்சுக் கிழக்கிந்தியக் கம்பனியால் நிதியளிக்கப்பட்ட ஒரு அனாதை இல்லமும் இக்கட்டிடத்தில் இயங்கியிருக்கிறது. இது ஒரு மருத்துவ நிலையமாகவும் தொழிற்பட்டது. 1800களின் பிற்பகுதியில் இதை ஒரு படைவீடாகவும், 1900ல் ஒரு காவல் துறைப் பயிற்சிப் பள்ளியாகவும் பிரித்தானியர் பயன்படுத்தினர். 1932ம் ஆண்டில் இது புறக்கோட்டை தபால் நிலையமாக மாற்றப்பட்டது.
# கொழும்பு ஒல்லாந்தர் அருங்காட்சியகம்

## வரலாறு

### விடுதலைக்குப் பிந்திய காலம்

1971ல் ஏற்பட்ட கடும் மழை காரணமாக இதன் வெளிச் சுவர்களில் ஒன்று உடைந்து விழுந்ததால் கட்டிடம் கைவிடப்பட்டது. இக்கட்டிடத்தை முற்றாக இடிப்பதற்கான திட்டத்தை அரச ஆசியக் கழகமும், ஒல்லாந்தப் பறங்கியர் ஒன்றியமும் கடுமையாக எதிர்த்தன. இதைத் தொடர்ந்து 1973ல் இதைத் திருத்தி ஒரு ஒல்லாந்தர்கால வரலாற்று அருங்காட்சியகமாக மாற்றுவதற்காக ஒரு குழு அமைக்கப்பட்டது. இக்குழுவில், இலங்கை சுற்றுலாச் சபை, தொல்லியல் திணைக்களம், இலங்கையில் உள்ள நெதர்லாந்து பழைய மாணவர் சங்கம், தேசிய சுவடித் திணைக்களம் ஆகியவற்றின் பிரதிநிதிகள் உறுப்பினராக இருந்தனர். நெதர்லாந்து அரசின் நிதி உதவியுடன் 1977ல் தொடங்கிய திருத்த வேலைகள் 1981ல் நிறைவேறின. 1982ல் அருங்காட்சியகம் பொதுமக்கள் பார்வைக்குத் திறந்துவிடப்பட்டது. இக்கட்டிடம் ஒல்லாந்தர் குடியேற்றவாதக் காலத்து நகர்ப்புற வீடுகளின் கட்டிடக்கலை அம்சங்களைக் கொண்டதாக விளங்குகிறது. இங்குள்ள அருங்காட்சியகம், ஒல்லாந்தர் காலத் தளவாடங்கள், மட்பாண்டங்கள், நாணயங்கள், ஆயுதங்கள் காட்சிப்படுத்துவதோடு அக்காலத்தின் வாழ்க்கைமுறை பண்பாடு என்பவற்றையும் எடுத்துக்காட்டுவதாக உள்ளது.
# மூன்றாம் செகத்தா திச்சன்

**மூன்றாம் செகத்தா திச்சன்** (Jettha Tissa III of Anuradhapura) என்பவன் ஏழாம் நூற்றாண்டில் அனுராதபுர இராசதானியை ஆண்டு வந்த மன்னர்களுள் ஒருவன் ஆவான். இவன் அனுராதபுர இராசதானியை 623 ஆம் ஆண்டு தொடக்கம் 624 ஆம் ஆண்டு வரை ஆட்சி செய்தான். இவன் மூன்றாம் அக்கபோதியின் பின்னர் ஆட்சி பீடம் ஏறினான். இவனின் பின்னர் மீண்டும் மூன்றாம் அக்கபோதி ஆட்சி பீடம் ஏறினான். இவ்னது தந்தை இரண்டாம் சங்க திச்சன் ஆவான்.
# முதலாம் தாதோப திச்சன்

**முதலாம் தாதோப திச்சன்** (Dathopa Tissa I of Anuradhapura) என்பவன் ஏழாம் நூற்றாண்டில் அனுராதபுர இராசதானியை ஆண்டு வந்த மன்னர்களுள் ஒருவன் ஆவான். இவன் அனுராதபுர இராசதானியை 640 ஆம் ஆண்டு தொடக்கம் 652 ஆம் ஆண்டு வரை ஆட்சி செய்தான். இவன் மூன்றாம் அக்கபோதியின் பின்னர் ஆட்சி பீடம் ஏறினான். இவனின் பின்னர் இரண்டாம் காசியப்பன் ஆட்சி பீடம் ஏறினான்.
# இரண்டாம் காசியப்பன்

**இரண்டாம் காசியப்பன்** (Kassapa II of Anuradhapura) என்பவன் ஏழாம் நூற்றாண்டில் அனுராதபுர இராசதானியை ஆண்டு வந்த மன்னர்களுள் ஒருவன் ஆவான். இவன் அனுராதபுர இராசதானியை 652 ஆம் ஆண்டு தொடக்கம் 661 ஆம் ஆண்டு வரை ஆட்சி செய்தான். இவன் முதலாம் தாதோப திச்சனின் பின்னர் ஆட்சி பீடம் ஏறினான். இவனின் பின்னர் முதலாம் தப்புலன் ஆட்சி பீடம் ஏறினான்.
# முதலாம் தப்புலன்

**முதலாம் தப்புலன்** (Dappula I of Anuradhapura) என்பவன் ஏழாம் நூற்றாண்டில் அனுராதபுர இராசதானியை ஆண்டு வந்த மன்னர்களுள் ஒருவன் ஆவான். இவன் அனுராதபுர இராசதானியை 661 ஆம் ஆண்டு தொடக்கம் 664 ஆம் ஆண்டு வரை ஆட்சி செய்தான். இவன் இரண்டாம் காசியப்பனின் பின்னர் ஆட்சி பீடம் ஏறினான். இவனின் பின்னர் இரண்டாம் தாதோப திச்சன் ஆட்சி பீடம் ஏறினான்.
# நிர்மலா ஜோஷி

**அருட்சகோதரி நிர்மலா,** என்றும் பரவலாக அறியப்படும் **நிர்மலா ஜோஷி, பி.ப.(M.C.)** (23 சூலை 1934 – 23 சூன் 2015), என்பவர் நோபல் பரிசு பெற்ற அன்னை தெரேசாவை அடுத்து, பிறரன்புப் பணியாளர் அமைப்பிற்குத் தலைமை வகித்து பன்னாடுகளுக்கு இவ்வமைப்பை எடுத்துச் சென்றஓர் கத்தோலிக்க அருட்சகோதரி ஆவார். 1997-இல் அன்னை தெரேசாவின் இறப்பிற்குப் பின், நிர்மலா அவர்கள் அமைப்பின் தலைமையை ஏற்ற பின்னர், ஆப்கானித்தான், இசுரேல், தாய்லாந்து போன்ற நாடுகளில் அமைப்பு மையங்களைத் துவக்கி, இவ்வமைப்பின் நீட்சியை 134 நாடுகளுக்கு எடுத்துச் சென்றார்.
# நிர்மலா ஜோஷி

## வாழ்க்கை வரலாறு

### வாழ்க்கைப் போக்கும் பணியும்

நிர்மலா ஜோஷி (முன்னர்: குசும்), 1934 சூலை 23 அன்று ரெக்மி கிராமம், நேபாளம், சியாங்ஜாவில் ஒரு பிராமணக் குடும்பத்தில், பத்துக் குழந்தைகளுள் மூத்தவராகப் பிறந்தார். அவரது தந்தை ஆங்கிலேய இந்தியப் படையில், 1947-இல் நாடு விடுதலையடையும் வரை அதிகாரியாகப் பணிபுரிந்தார். அவர் அரசறிவியலில் முதுநிலை பட்டம் பெற்று, பின்னர் சட்டத் துறையில், கொல்க்கத்தா பல்கலைக்கழகத்திடம் முனைவர் பட்டம் பெற்றார். பனாமாவில் பணி மேற்கொண்டபோது வெளிநாட்டில் பணி புரிந்த முதல் சில அருட்சகோதரிகளுள் ஒருவரானார். 1976-இல் அவர் பிறரன்பு பணியாளர் அமைப்பின் சிந்தனை நிலை கிளையினைத் துவங்கி, 1997-இல் நிறுவனத்தின் அடுத்த மடத்தலைவராக அன்னை தெரேசாவைத்தொடர்ந்து பணி மேற்கொள்ளும் வரை, தலைமை வகித்தார். மடத்தலைவராக அவர் மார்ச் 25, 2009 வரை தொடர்ந்தார். அவரைத் தொடர்ந்து, ஜெர்மனியில் பிறந்தஅருட்சகோதரி மேரி பிரேமா பியெரிக் மடத்தலைமை ஏற்றார் பிரதமர் நரேந்திர மோடி, மேற்கு வங்க முதல்வர் மம்தா பானர்ஜி உள்ளிட்ட பல இந்திய தலைவர்களும் அவரது இறப்பிற்குத் தங்கள் இரங்கல்களைத் தெரிவித்தனர்.
# இரும்பு(III) குரோமேட்டு

**இரும்பு(III) குரோமேட்டு** (*Iron(III) chromate*) என்பது Fe<sub>2</sub>(CrO<sub>4</sub>)<sub>3</sub> என்ற மூலக்கூற்று வாய்ப்பாடு கொண்ட ஒரு கனிம வேதியியல் சேர்மமாகும். குரோமிக் அமிலத்தினுடைய இரும்பு(III) உப்பான இச்சேர்மம் மஞ்சள் நிறத்துடன் காணப்படுகிறது.
# இரும்பு(III) குரோமேட்டு

## கண்டுபிடிப்பு

1817 ஆம் ஆண்டு சாமுவேல் இப்பர்ட்டு-வேர் என்பவர் செட்லேண்டு தீவைப் பார்க்கச் சென்றபொழுது இரும்பு(III) குரோமேட்டைக் கண்டறிந்தார்.
# இரும்பு(III) குரோமேட்டு

## தயாரிப்பு

பொட்டாசியம் குரோமேட்டு மற்றும் இரும்பு(III) நைட்ரேட்டு வினைபுரிந்து இரும்பு(III) குரோமேட்டும் பொட்டாசியம் நைட்ரேட்டும் உருவாகின்றன. சாதாரண சூழ்நிலையில் இரும்பு மற்றும் குரோமியம் ஆக்சைடுகளை காற்றில் ஆக்சிசனேற்றம் செய்தும் இரும்பு(III) குரோமேட்டு தயாரிக்கலாம்.  
:4 Fe<sub>2</sub>O<sub>3</sub> + 6 Cr<sub>2</sub>O<sub>3</sub> + 9 O<sub>2</sub> → 4 Fe<sub>2</sub>(CrO<sub>4</sub>)<sub>3</sub>
# வில்லெம் யாக்கோப் வான் டி கிராஃப்

**வில்லெம் யாக்கோப் வான் டி கிராஃப்** (*Willem Jacob van de Graaf*, 28 மே 1736 அல். 1737, - 10 டிசம்பர் 1804) என்பவர் ஒல்லாந்தர் கால இலங்கையின் 35வது ஆளுனராகப் பணியாற்றியவர்.  
உள்ள ஒரு ஞாபகச் சின்னம்]]
வில்லெம் யாக்கோப் ஐக்கிய மாகாணங்களின் இராணுவ மேஜர் செபஸ்தியான் வான் டி கிராஃப், கீர்த்ரூட் வான் வின்செலர் ஆகியோரின் மூன்றாவது மகவாவார். தனது 18வது அகவையில் *பிளிச்டோர்ப்* என்ற கப்பலில் இலங்கை சென்றார். அங்கு காலியில் ஒரு வணிகராக இருந்து, காலியின் ஒல்லாந்தத் தளபதியின் மகள் அக்னீட்டா கிளாரா சாம்லாண்ட் (1745-1773) என்பவரைத் திருமணம் புரிந்தார். இவர்களுக்கு ஐந்து பிள்ளைகள். 1766 இல் இவர் கறுவா சாகுபடியைக் கண்காணிக்கும் அரச அதிகாரியாக கொழும்பில் பணியைத் தொடங்கினார். முதல் மனைவியின் இறப்பை அடுத்து, இவர் கிறித்தீனா எலிசபெத் வான் ஆஞ்செல்பீக் (1756-1792) என்பவரைத் திருமணம் புரிந்தார். இவர்களுக்கு 11 பிள்ளைகள் பிறந்தனர்.  
1785 ஆம் ஆண்டில் இலங்கை ஆளுநராக நியமிக்கப்பட்டார். 1794 இல் இந்தியாவில் டச்சுக் குடியேற்றங்களின் பணிப்பாளராகவும், முதலாவது கவுன்சிலராகவும் நியமிக்கப்பட்டார். இவரது மனைவியின் தந்தை யோகான் வான் ஏஞ்சல்பீக் இலங்கை ஆளுனரானார். வில்லெம் யாக்கோப் இளைப்பாறிய பின்னர் ஒல்லாந்து திரும்பி யூத்ரெக்ட் நகரில் 1804 ஆம் ஆண்டில் காலமானார்.
# 1504

ஆண்டு **1504** (**MDIV**) பழைய யூலியன் நாட்காட்டியில் திங்கட்கிழமையில் துவங்கிய நெட்டாண்டு ஆகும்.
# 1504

## நிகழ்வுகள்

- சனவரி 1 - பிரான்சு மன்னன் பன்னிரண்டாம் லூயியின் தலைமையிலான படையினர் எசுப்பானியர்களிடம் கயெட்டா நகரை (இன்றைய இத்தாலியில்) இழந்தனர்.
- பெப்ரவரி 29 - சந்திர கிரகணம் பற்றிய தனது அறிவை கொலம்பசு ஜமேக்கா பழங்குடியினரிடம் இருந்து தனக்குத் தேவையான உணவுப் பொருட்களைப் பெற்றுக் கொள்வதற்கு தனக்கிருந்த சந்திர கிரகணம் பற்றிய அறிவைப் பயன்படுத்தினார்.
- செப்டம்பர் 8 - மைக்கலாஞ்சலோவின் தாவீது சிற்பம் புளோரென்சு நகரில் செதுக்கப்பட்டது.
- அக்டோபர் 12 - காஸ்டில் அரசி முதலாம் இசபெல்லா தனது மரணசானனத்தில் கையெழுத்திட்டார்.
- நவம்பர் 7 - கொலம்பசு தனது நான்காவது பயணத்தை முடித்து எசுப்பானியா திரும்பினார். தனது இளைய மகன் பெர்டினாண்டு கொலம்பசுடன் சென்ற இப்பயணத்தின் போது நடு அமெரிக்காவில் பெலீசு முதல் பனாமா வரை சென்றார்.
- பாபர் காபூல் நகரைக் கைப்பற்றினான்.
# 1504

## பிறப்புகள்

- சனவரி 17 - ஐந்தாம் பயஸ் (திருத்தந்தை) (இ. 1572)
- பெப்ரவரி 3 - ஸ்கிபியோன் ரெபிபா, இத்தாலியக் கருதினால் (இ. 1577)
# 1504

## இறப்புகள்

- நவம்பர் 26 - முதலாம் இசபெல்லா, காஸ்டில் அரசி (பி. 1451)
# 1507

ஆண்டு **1507** (**MDVII**) பழைய யூலியன் நாட்காட்டியில் வெள்ளிக்கிழமையில் துவங்கிய சாதாரண ஆண்டு ஆகும்.
# 1507

## நிகழ்வுகள்

- ஏப்ரல் 25 - மார்ட்டின் வால்ட்சீமூல்லர் தனது *Cosmographiae Introductio* ("பொது அண்டவமைப்பியத்துக்கான அறிமுகம்) நூலையும், தனது நண்பர் அமெரிகோ வெஸ்புச்சியின் நினைவாகத் தான் பெயரிட்ட அமெரிக்காக்களைத் தனிக் கண்டமாகக் காட்டும் வரைபடத்தையும் வெளியிட்டார்.
- சூலை 4 - மார்ட்டின் லூதர் கத்தோலிக்க திருச்சபையின் போதகராக நியமிக்கப்பட்டார்.
- ஆகத்து 20 - குரு நானக் சீக்கிய சமயத்தின் தலைவராகவும், அதன் முதலாவது குருவாகவும் ஆனார்.
- உசுப்பெக்குகள் எராத் நகரைக் கைப்பற்றியதை அடுத்து திமூரித் வம்சம் முடிவுக்கு வந்தது.
- போர்த்துக்கீசர் மொசாம்பிக், மற்றும் சுகுத்திரா, லாமு தீவுகளையும் கைப்பற்றினர்.
# 1507

## பிறப்புகள்

- சூலை 25 - நான்காம் சாமராச உடையார், மைசூர் மன்னர் (இ. 1576)
- ஆன் பொலின், இங்கிலாந்தின் எட்டாம் ஹென்றியின் இரண்டாவது மனைவி (இ. 1536)
# லாம் டா கிளாங் ஆறு

**லாம் டா கிளாங் ஆறு** என்பது (ஆங்கிலம்: *Lam Takhong River *; தாய்: ลำตะคอง) தாய்லாந்தில் உள்ள ஆறு. இந்த ஆறு லாம் தகோங் (*Lam Takhong Dam*) எனும் அணையால் தேக்கப் படுகிறது.
# லாம் டா கிளாங் ஆறு

## புவியியல்

லாம் டா கிளாங் ஆறுமூன் ஆற்றின் கிளை ஆறு ஆகும். இதன்தொடக்க இடம் காவ் யாய் தேசிய பூங்காவிற்குள் (*Khao Yai National Park*) உள்ளது. லாம் டா கிளாங் ஆறு மூன் ஆற்றுடன் கிழக்கு நக்கோன் இரட்சசிமாவில் இணைகிறது.
# லாம் டா கிளாங் ஆறு

## முக்கியத்துவம்

லாம் டா கிளாங் ஆறு; வடகிழக்கு தாய்லாந்தின் அரிசி மற்றும் மீன் வளர்ப்புக்கு பெயர் போன வரலாற்று சிறப்பு மிக்க ஆறு ஆகும்.
# 2016 பதான்கோட் தாக்குதல்

**2016 பதான்கோட் தாக்குதல்** என்பது 2 சனவரி 2016 அன்று இந்திய மாநிலம் பஞ்சாப்பில் உள்ள பதான்கோட் வான் படை நிலையத்தில் நடந்த தீவிரவாதத் தாக்குதலைக் குறிக்கும். இத்தாக்குதலில் 6 தீவிரவாதிகளும் 7 பாதுகாப்புப் படை வீரர்களும் இறந்தனர். இத்தாக்குதலுக்கு ஐக்கிய சிகாத் மன்றம் (United Jihad Council) பொறுப்பேற்றது தீவிரவாதிகள் இந்திய ராணுவ உடையணிந்து இருந்தார்கள். அவர்கள் செய்சு இ மொகமது ( Jaish-e-Mohammed) இசுலாமிய அமைப்பை சேர்ந்தவர்கள் என்று முதலில் சந்தேகிக்கப்பட்டது. தாக்குதலுக்கு முதல் நாள் பஞ்சாப் காவல்துறை காண்காணிப்பாளரின் மகிழுந்து கடத்தப்பட்டது. கடத்தப்பட்ட மகிழுந்தே தாக்குதலுக்கு பயன்படுத்தப்பட்டது. இந்தியாவுக்கும் பாக்கித்தானுக்குமிடையே புதிதாக உருவாகியுள்ள நல்லெண்ணெத்தைக் குலைக்கவே இத்தாக்குதல் நடத்தப்பட்டதாக ஊடகங்கள் தெரிவித்தன.  
முதலில் இரு தீவிரவாதிகளும் மூன்று பாதுகாப்பு படை வீரர்களும் இறந்தனர். காயம் பட்டு மருத்துவமனையில் சிகிட்சை பெற்று வந்த மூன்று வீரர்கள் இறந்ததை அடுத்து இறந்த பாதுகாப்புப் படையினரின் எண்ணிக்கை ஆறு ஆகியது. சனவரி 3 அன்று கைவினை வெடி குண்டு வெடித்ததில் மேலும் ஒரு வீரர் இறந்தார். சனவரி 4 அன்றும் வான்படை தளத்தை மீட்கும் நடவடிக்கை நடந்தது.  
இறந்த நான்கு தீவிரவாதிகளின் உடல்கள் மட்டுமே கிடைத்துள்ளதாகவும் இரண்டு தீவிரவாதிகள் இருந்த கட்டடம் பாதுகாப்பு படையால் வெடிக்கப்பட்டதால் தடவியல் சோதனை முடிந்த பின்பே எத்தனை தீவிரவாதிகள் என்று உறுதியாக கூறமுடியும் என தேசிய புலனாய்வு அமைப்பு அதிகாரிகள் தெரிவித்தனர்.
# 2016 பதான்கோட் தாக்குதல்

## பின்னணி

டிசம்பர் 30-31 அன்று ஆறு தீவிரவாதிகள் காத்துவா-குர்தாசுபூர் எல்லை வழியாக உள்நுழைந்தனர். பின் ஒன்றில் நான்கு பேரும் மற்றொன்றில் இருவரும் என இரண்டு குழுக்களாக பிரிந்தனர். டிசம்பர் 31 இரவு இகாகார் சிங்கின் ஐனோவா வாடகை காரை எடுத்து கதியோர் பாலம் அருகே இகாகார் சிங்கை கொன்றனர். 11.30 மணியளவில் வண்டி ஓடாமல் நின்றதால் காவல் கண்காணிப்பாளர் சல்வின்தர் சிங்கின் காரை அவருடைய சமையல்காரர் மதன் கோபால் & நகை வியாபாரி ராசேசு குமார் வர்மா ஆகியோரை காருடன் கடத்தினர். சனவரி 1 அதிகாலை சல்வின்தர் சிங்கையும் அவருடைய சமையல்காரரையும் கொல்லாமல் வெளியே கட்டி காட்டில் வீசிவிட்டனர். சல்வின்டர் சிங்கை இராணுவ அதிரடி வீரர் என்று தீவிரவாதிகள் நினைத்திருந்தனர். ராசேசு மூலம் அவர் காவல் அதிகாரி என்று தெரிந்துகொண்டனர். ராசேசு குமார் வர்மாவின் தொண்டையை வெட்டிய போதிலும் அவர் தப்பித்துக்கொண்டார்.  
கட்டிலிருந்து தப்பித்த சல்வின்தர் சிங்கும் அவரின் சமையல்காரர் மதன் கோபாலும் அருகிலுள்ள காவல் நிலையத்தில் தாங்கள் தீவிரவாதிகளால் கடத்தப்பட்டதைப் பற்றி சொன்னதை காவலர்கள் முதலில் நம்ப மறுத்துவிட்டனர். இதைக்கூறிய மோகன்லால் காவலர்களால் துன்புறுத்தப்பட்டுள்ளார். பின்பே காவலர்கள் அவர்கள் கூறியதை மேலதிகாரிகளுக்கு தெரிவித்தனர்.
# 2016 பதான்கோட் தாக்குதல்

## தாக்குதல்

சனவரி 2, 2016 அதிகாலை தீவிரவாதிகள் தாக்குதலை தொடுத்தனர். அவர்கள் 1ந்தேதி இரவே வான்படை தளத்துக்கு வந்திருக்க வேண்டும் என நம்பப்படுகிறது.
# இந்திய காட்டுக்காகம்

**இந்திய காட்டுக் காகம்** (*Indian jungle crow*, *Corvus culminatus*) என்பது இந்தியக் காடுகளில் வாழும் காகமாக இருந்தாலும் அண்டங்காக்கையிலிருந்தும் வீட்டுக்காகத்திடமிருந்தும் இமய மலைக்காடுகளில் வாழும் காகத்திடமிருந்தும் (eastern jungle crow) தனது குரல் ஒலிக்கும் தன்மையால் வேறுபடுகிறது. இதன் கழுத்து சாம்பல் நிறம் கொண்டதாக காணப்படுகிறது. பெரும்பாலும் இவை கூட்டமாக வாழ்வன. இவற்றில் ஆண், பெண் பிரித்தறிய முடியாதபடி ஒரே மாதிரியாகக் காணப்படுகிறது.
# கட்டட அடித்தளம்

**கட்டட அடித்தளம்** என்பது கட்டடத்தைப் பூமியில் தாங்க்கூடிய கட்டிடத்தில் மிக முக்கியமான பகுதி இது பூமியில் புதைந்த நிலையில் பெரும் பகுதியும், பூமிக்கு வெளியில் சிறுபக்தியும் பெரும்பாலும் அமைந்திருக்கும். நமக்கு கால்களின் பலம் எவ்வளவு முக்கியமானதோ அதுபோல் கட்டிடத்தின் அடித்தளம் ஆகும். பெரிய கட்டடங்களுக்கு அடித்தளம் திறமைமிக்க பொறியாளர்களைக் கொண்டு வடிவமைக்கப்படுகிறது.
# கட்டட அடித்தளம்

## நிலப் பரிசோதனை

நிலப் பரிசோதனை என்பது வீடுகட்டக்கூடிய நிலம் கட்டுமானத்திற்கு உகந்ததா எனச் சோதனை செய்வது ஆகும். இதுவே முதல் கட்டப்பணி ஆகும்.
# கட்டட அடித்தளம்

## நிலப் பரிசோதனை

### வகைகள்

குறுமணல் வகை கடற்கரையை ஒட்டியபகுதிகளில் காணப்படும் வகையாகும். இவ்வகை நிலங்களில் உறுதியான இறுகிய அமைப்பு நிலத்திற்கு 5அடி முதல்10அடி வரை தோண்ட வேண்டியிருக்கும் பூமிக்கு மேல்கட்டிடத்தின் உயரம் மற்றும் எத்தனை அடுக்குகள் கட்டவிருக்கிறீர்கள் என்பதைப் பொறுத்து பூமிக்குக் கீழ் செல்லும் ஆழம் புட்டிங் எனச் சொல்லப்படுவதின் அகலம் 'உயரம் தீர்மானிக்கப்படும் இந்தப் பணியைக் கட்டிடப் பொறியாளரும் கம்பி வடிவமைப்பு பொறியாளரும் இணைந்து முடிவு செய்வர்  
கருப்புக் களிமண், சிவப்புக் களிமண் ஆகிய நிலங்கள் தண்ணீரைத் தேக்கிவைக்கும் குணம் கொண்டவை, மேலும் தண்ணீர் இவ்வகை நிலத்தை உறுதி இழக்கச் செய்துவிடும் ஆகவே இந்த வகை நிலங்களில் கட்டிடங்கள் கட்டுவது மிகப்பெரிய சவாலான பணியாகும். இந்த உறுதியற்ற அடுக்குகள் 10அடி ஆழம்முதல் 30அடிவரையும் அதற்குமேலும் செல்லும் வாய்ப்புகள் உள்ளது இதனால் எனவே எத்தனை அடி ஆழம்வரை"களி" இருக்கிறதோ அதுவரை தோண்டி நீக்குவது அவசியம்.
# கெனாதி பிசுநோவதி-கோகன்

**கெனாதி எஸ். பிசுநோவதி-கோகன்** *(Gennady S. Bisnovati-Kogan)* ஓர் உருசிய வானியற்பியலாளர். இவர் இரும துடிவிண்மீன்களை முன்கணித்த்தற்காகப் பெயர்பெற்றவர்.  
இவர் 1958 முதல் 1964 வரை மாஸ்கோ இயற்பியல், தொழில்நுட்ப நிறுவனத்தில் மாணவராக இருந்தார். இவர் 1964 முதல் 1967 வரை மாஸ்கோ இயற்பியல், தொழில்நுட்ப நிறுவனத்திலும் கெல்திழ்சு பயன்முறைக் கணிதவியல் நிறுவனத்திலும் மேற்பட்ட மாணவராகப் பயின்றார்.  
இவரது முனைவர் பட்டத் தலைப்பு "விண்மீன் படிமலர்ச்சியின் பிந்தையா கட்டங்கள்" (1968, கெல்திழ்சு பயன்முறைக் கணிதவியல் நிறுவனம்) என்பதாகும். இவரது முதுமுனைவர் பட்ட்த் தலைப்பு "விண்மீன்கள், உடுக்கண அமைப்புகளின் சமனிலையும் நிலைப்பும்" (1977, உருசிய விண்வெளி ஆராய்ச்சி நிறுவனம்) என்பதாகும்).  
இவர் 1967 முதல் 1974 வரை இளநிலை அறிவியல் ஆய்வாளராக இருந்தார். பின்னர் 1974 இல் இருந்து உருசிய விண்வெளி ஆராய்ச்சி நிறுவனத்தில் பணிபுரிந்தார்.
# இகோர் பெல்கோவிச்

**இகோர் விளாதிமிரோவிச் பெல்கோவிச்** *(Igor Vladimirovich Bel'kovich)* (Игорь Владимирович Белькович) (அக்தோபர் 15, 1904 ([[ஜூலிய கால அட்டவணை: அக்தோபர் 2) &ndash; மே 30, 1949) ஓர் உருசிய வானியலாளர் ஆவார். இவர் நிலா உருவளவு ஆய்வில் வல்லுனர் ஆவார்.
# இகோர் பெல்கோவிச்

## வாழ்க்கை

இவர் ஓர் நிலக்கிழார் குடும்பத்தில் பிறந்தார். இவர் தன் இளமைக் காலத்தை நதேழ்தினோவிலும் இலைழ்செவீவிலும் கழித்தார். இவர் 1922 இல் கழான் வணிக் கல்லூரியில் பட்டம் பெற்றார். பின்னர் கழான் மாநிலப் பல்கலைக்கழகத்தில் இயற்பியல் கணிதவியல் புலத்தில் ஆசிரியராக சேர்ந்தார். இவர் 1927 இல் பல்கலைக்கழகப் பட்டத்தைப் பெற்றதும் அங்கே சிறப்பு வானியலாளர் ஆனார்.  
இவர் 1928 இல் கழான் பல்கலைக்கழகத்தின் வி. பி. எங்கலார்த் வான்காணகத்தில் கணிப்பாளர் பதவியில் சேர்ந்தார்.  
இவர் 1931 முதல் 1948 வரை நிலாவின் கதிரளவையியல் நோக்கீடுகளை மேற்கொண்டார். இவர் நிலா விளிம்பில் உள்ள புள்ளிகளில் அமைந்த மெசுட்டிங் ஏ குழிப்பள்ளத்தின் 247 தொடர் அளவீடுகளை எடுத்தார்.  
இவர் யாகோவ்கின் உடன் இணைந்து சூரிய அளவு சார்ந்த நோக்கீடுகளைக் குறைக்கும் முறையை வளப்படுத்தினார். குறிப்பாக பெல்கோவிச் இருமைத் தீர்வுள்ள அளபுருபன் E மதிப்பைக் கண்டறியும் புதிய அடிப்படை முறையை முன்மொழிந்தார். இந்த அள்புருபனின் மதிப்பு 0.62 ஆகவும் 0.71 ஆகவும் அமைந்தது. இவை பின்னர் பொதுக் கருத்தேற்பைப் பெற்றன.  
இவர்1949 இல் ஒரு தொகுப்பு ஆடியுடனும் ம்ந்ந்லும் ஒரு கூடுதல் ஆடியுடனும் சிறப்புவகை கிடைநிலை வான்வரைவி ஒன்றை வடிவமைத்தார். தொலைநோக்கியின் வில்லை 20 செமீ விட்டமும் 8 மீ குவியத் தொலவும் உள்ள ஓர் இரட்டை aplanate ஆல் ஆனதாகும். என்றாலும் இவர் இறந்துவிட்டதால், அந்தக் கருவி இயங்கும் நிலைக்குக் கொண்டுவரப் படவில்லை. பின்னர் இது 1958 இல் காபிபுல்லினால் நிறைவாக்கப்பட்டது.  
இவர் நிலாவின் உருவத்தையும் ஆய்வு செய்துள்ளார். இதற்கு இவர் ஆர மதிப்பைக் காண, தனித்தனியாக நிலா வட்டின் கிழக்கு, மேற்கு விளிம்புகளின் அளவுகளைச் சூரிய அளவை நோக்கீடுகள் வழியே கண்டறிந்தார். இவர்கிழக்கு விளிம்பின் ஆரம் மேற்கு விளிம்பை விட 0.14 மடங்கு பெரியதாக உள்ளதை அறிந்தார். மேலும், கிழக்கு, மேற்கு விளிம்புகளின் ஆரங்கள் அகலாங்கின் ஒளியியல் தலையாட்ட்த்தைச் சார்ந்திருத்தலையும் கண்டறிந்தார் அதாவது நிலா விளிம்பு வெவ்வேறு ஒளியியல் தலையாட்டங்களில் வெவ்வேறான வடிவங்களில் அமைதலைக் கண்டறிந்தார்.  
இவரது மகனான ஒலேகு இகோரேவிச் பெல்கொவிச் கூட ஒரு வானியலாளர் ஆவார்.  
நிலாவின் ஒரு ஒரு குழிப்பள்ளம் பெல்கோவிச் குழிப்பள்ளம் என பெயரிடப்பட்டுள்ளது.
# இகோர் பெல்கோவிச்

## பணிகள்

• I. Belkovich. On the issue of limb effect in observations of the Moon // News of the United Arab Emirates. - 1936. - № 10 .  
• Belkovich IV. On the question of the values of the moments of inertia of the Moon // Astronomical Circular. - 1948. - № 81 .  
• Belkovich I.V. Physical libration of the Moon // News of the United Arab Emirates. - 1949. - № 24 .
# இகோர் பெல்கோவிச்

## இலக்கியம்

Rizvanov NG, Nefed'ev Yu.A., Kutlenkov MV. Researches on selenodesy and the dynamics of the moon in Kazan // Georesources. - Kazan: Georesources, 2008. - № 3 . - p . 30-34 . - ISSN 1608-5043 .
# சோடியம் அடுக்கு

**சோடியம் அடுக்கு** *(Sodium layer)* என்பது புவியின் வளிமண்டலத்தில் காணப்படும் கட்டுறா இடை மண்டலத்தில் இருக்கும் சோடியத்தின் அயனி நிலைக்கு மாறாத அணுக்களின் அடுக்கைக் குறிக்கிறது. 80 முதல் 150 கிலோமீட்டர் அல்லது 50 முதல் 65 மைல் தொலைவிலும், சுமார் 3.1 மைல் அல்லது 5 கிலோமீட்டர் ஆழம் வரைக்கும் இவ்வடுக்கு நிறைந்துள்ளது. எரிகற்களின் தேய்மானத்தின் விளைவாக சோடியம் உருவாகிறது. இடைமண்டலத்திற்கு கீழேயிருக்கும் புவியின் வளிமண்டலத்தில் இருக்கும் சோடியமானது பொதுவாக ஆக்சிசனுடன் பிணைந்து சோடியம் ஆக்சைடாகக் காணப்படுகிறது. அதே போல இவ்வடுக்கிற்கு மேலே காணப்படும் சோடியம் அணுக்கள் அயனியாக்கம் அடைந்து காணப்படுகின்றன.  
சோடியம் அணுக்களின் அடர்த்தி காலநிலைக்கு ஏற்ப மாறுபடுகிறது. இவ்வடுக்கில் உள்ள சோடியத்தின் சரசரி தொகையீடு பாதை அடர்த்தி 4 பில்லியன் சோடியம் அணுக்கள்/செ.மீ<sup>3</sup> ஆகும்.  
இவ்வடுக்கில் உள்ள சோடியம் அணுக்கள் குறிப்பாக கிளர்வுற்ற நிலையில் காணப்படுகின்றன மற்றும் 589 நானோ மீட்டர் அலைநீளக் கதிர்வீச்சை வெளிப்படுத்துகின்றன. நிறமாலைப் பட்டையின் மஞ்சள் பகுதியில் இந்தக் கதிர்வீச்சளவு இடம்பெறுகிறது. இக்கதிர்வீச்சுப் பட்டைகள் சோடியம் டி கோடுகள் என்றும் கதிர்வீச்சின் விளைவாகத் தோன்றும் ஒளியியல் விளைவு இரவுக்காற்று ஒளிர்வு என்றும் அழைக்கப்படுகின்றன.  
மேல் வளிமண்டலத்தில் சீரொளி வழிகாட்டி நட்சத்திரங்களை செயற்கையாக உருவாக்க இந்த சோடியம் அடுக்கு உதவும் என்று வானியல் அறிஞர்கள் கண்டறிந்தனர். தகவமைப்பு ஒளியியலில் வளிமண்டல இயக்கங்களை ஈடுசெய்ய சீரொளி வழிகாட்டி நட்சத்திரங்கள் பயன்படுத்திக் கொள்ளப்படுகின்றன. இதன் விளைவாக ஒளியியல் தொலை நோக்கிகளால் அவற்றின் கோட்பாட்டு எல்லைகளைத் தாண்டி நெருக்கமான வரையறைகளை தீர்மானிக்க இயலும்.  
1929 ஆம் ஆண்டு அமெரிக்க வானியல் அறிஞர் வெசுடோ சிலிப்பெர் முதன்முதலில் சோடியம் அடுக்கினைக் கண்டுபிடித்தார். இரவுக்காற்று ஒளிர்வு ஒளியல்நிகழ்வை விளக்க, 1939 ஆம் ஆண்டில் பிரித்தானிய அமெரிக்க புவிப்பௌதிகவியலர் சிட்னி சாப்மான் ஒரு வினைச்சுழற்சிக் கோட்பாட்டை முன்மொழிந்தார்.
# சிட்டகாங் பல்கலைக்கழகம்

**சிட்டகாங் பல்கலைக்கழகம்**, வங்காளதேசத்தின் சிட்டகாங் நகரத்துக்கு அருகில் உள்ளது. இங்கு 23000 மாணவர்கள் படிக்கின்றனர். வங்காளதேசத்தில் பெரும்பரப்பில் அமைந்துள்ள பல்கலைக்கழங்களில் இதுவும் ஒன்று. இங்கு 750 ஆசிரியர்கள் பாடம் கற்பிக்கின்றனர்.
# சிட்டகாங் பல்கலைக்கழகம்

## கல்வி

### துறைகள்

| கல்விப் பிரிவுகள் | 7 |  |
| --- | --- | --- |
| துறைகள் | 41 |  |
| கல்வி நிலையங்கள் | 5 |  |
| ஆய்வகங்கள் | 5 | } |  
:அறிவியல்
- வேதியியல்
- இயற்பியல்
- கணிதவியல்
- புள்ளியியல்
- சூழல் வேதியியல்  
:பொறியியல்
- மின்னணுவியல் & தகவல் தொடர்பியல்
- கணிப்பொறியியல்  
:உயிரிசார் படிப்புகள்
- தாவரவியல்
- விலங்கியல்
- நுண்ணுயிரியல்
- உயிர்வேதியியல், மூலக்கூற்றியல்
- புவியியல்
- மண்ணியல்
- மரபணுவியல்
- உளவியல்
- மருந்தியல்  
:கலை
- சமசுகிருதம்
- வங்காளம்
- ஆங்கிலம்
- பாளி
- வரலாறு
- மெய்யியல்
- கவின் கலை
- இசுலாமிய வரலாறும் பண்பாடும்
- இசுலாமியப் படிப்பு
- அரபியும், பாரசீகமும்
- மொழியியல்  
:சட்டம்
- சட்டத் துறை
# மும்பை மத்திய சிறை

**மும்பை மத்திய சிறை**, 1926ஆம் ஆண்டில் கட்டப்பட்டது. இது ஆர்த்தர் ரோடு சிறைச்சாலை என்றும் அழைக்கப்படுகிறது. இது மும்பையில் உள்ள பெரிய சிறைச்சாலை என்பதும் குறிப்பிடத்தக்கது. இந்த சிறைச்சாலை பரப்பளவில் அமைந்துள்ளது.  
இந்த சிறையில் 800 கைதிகளை தங்க வைக்குமளவுக்கு இடம் அமைத்து கட்டப்பட்டது. தற்போது 2000 கைதிகள் தங்க வைக்கப்பட்டுள்ளனர்.
# மும்பை மத்திய சிறை

## மேலும் பார்க்க

- ஏர்வாடா மத்திய சிறை
# வேதரத்தினம் அப்பாகுட்டி

**வேதரத்தினம் அப்பாகுட்டிப் பிள்ளை** *(Vedaratnam Appakutti Pillai)* என்பவர் ஓர் இந்திய சுதந்திர போராட்ட வீரர், சமூக சேவகர் மற்றும் கத்தூரிபா காந்தி அறக்கட்டளையின் இணை நிறுவனர் ஆவார். கத்தூரிபா காந்தி அறக்கட்டளை என்பது இந்தியாவின் தமிழ்நாடு மாநிலத்தில் உள்ள கிராமப்புறப் பகுதிகளில் பெண்களின் நலனுக்காகப் பணியாற்றும் இலாப நோக்கமற்ற ஒரு அரச சார்பற்ற அமைப்பு ஆகும். சுதந்திரக் கொள்கையில் நாட்டமுடை செயல்வீரரான வேதரத்தினம் என்ற உப்பு வியாபாரியின் மகனாக தமிழ்நாட்டில் இவர் பிறந்தார். தன்னுடைய தந்தையின் எண்ணங்களை ஈடேற்றும் வகையில் நாகப்பட்டினம் மாவட்டத்தில் இருக்கும் வேதாரண்யத்தில் வறுமையால் வாடும் ஏழைப் பெண் குழந்தைகள் கல்வி கற்க வேண்டும் என்பதற்காகக் கத்தூரிபா காந்தி கன்னிகா குருகுலம் என்ற கிராமப்புற உண்டு உறைவிடப் பள்ளியைத் தொடங்கினார். அச்சுப்பள்ளி, மின்னணு மற்றும் கணிப்பொறிப் பயிற்சிப்பள்ளி சாம்பிராணி போன்ற நறுமணப் பொருகள் தயாரிக்கும் தொழிற்சாலை எனப் படிப்படியாக இந்நிறுவனம் வளர்ச்சியடைந்தது. 1989 ஆம் ஆண்டு இந்திய அரசாங்கம் நாட்டின் நான்காவது பெரிய விருதான பத்மசிறீ விருதை இவருக்கு வழங்கிச் சிறப்பித்துள்ளது.
# குவிக்கர்

**குவிக்கர்**, வாடிக்கையாளர்களின் விளம்பரங்களை இணையதளம் மூலமாக வெளியிடுகிறது. இந்த நிறுவனம் இந்தியாவிலுள்ள பெங்களூரில் தலைமையகத்தை கொண்டுள்ளது. இதை பிரண்ய் சுலேத் என்பவர் 2008ஆம் ஆண்டில் நிறுவினார். 2013ஆம் ஆண்டில் 12 மில்லியன் (1.2 கோடி) விளம்பரங்களை இதன் இணையதளம் வாயிலாக வெளியிட்டது. கிட்டத்தட்ட ஆயிரம் இந்திய நகரங்களில் வாகனங்கள், மின்னணு இயந்திரங்கள், வீடு விற்பனை என வெவ்வேறு விளம்பரங்களை வெளியிட்டுள்ளது.
# இரண்டாம் தாதோப திச்சன்

**இரண்டாம் தாதோப திச்சன்** (Dathopa Tissa II of Anuradhapura) என்பவன் ஏழாம் நூற்றாண்டில் அனுராதபுர இராசதானியை ஆண்டு வந்த மன்னர்களுள் ஒருவன் ஆவான். இவன் அனுராதபுர இராசதானியை 664 ஆம் ஆண்டு தொடக்கம் 673 ஆம் ஆண்டு வரை ஆட்சி செய்தான். இவன் இவனது சகோதரனான முதலாம் தப்புலனின் பின்னர் ஆட்சி பீடம் ஏறினான். 673 ஆம் ஆண்டின் இவன் இறந்த பின்னர் நான்காம் அக்கபோதி ஆட்சி பீடம் ஏறினான்.
# நான்காம் அக்கபோதி

**நான்காம் அக்கபோதி** (Aggabodhi IV of Anuradhapura) என்பவன் ஏழாம் நூற்றாண்டில் அனுராதபுர இராசதானியை ஆண்டு வந்த மன்னர்களுள் ஒருவன் ஆவான். இவன் அனுராதபுர இராசதானியை 673 ஆம் ஆண்டு தொடக்கம் 689 ஆம் ஆண்டு வரை ஆட்சி செய்தான். இவன் இவனது சகோதரனான இரண்டாம் தாதோப திச்சனின் பின்னர் ஆட்சி பீடம் ஏறினான். இவனின் பின்னர் உன்கங்கர ஹத்ததத்தன் ஆட்சி பீடம் ஏறினான்.
# உன்கங்கர ஹத்ததத்தன்

**உன்கங்கர ஹத்ததத்தன்** (Unhanagara Hatthadatha of Anuradhapura) என்பவன் ஏழாம் நூற்றாண்டில் அனுராதபுர இராசதானியை ஆண்டு வந்த மன்னர்களுள் ஒருவன் ஆவான். இவன் அனுராதபுர இராசதானியை 691 ஆம் ஆண்டில் ஆட்சி செய்தான். இவன் நான்காம் அக்கபோதியின் பின்னர் ஆட்சி பீடம் ஏறினான். இவனின் பின்னர் இரண்டாம் இலம்பகர்ண வம்சத்தைச் சேர்ந்த மானவண்ணன் ஆட்சி பீடம் ஏறினான்.
# பதியப்பட்ட வரலாறு

**பதியப்பட்ட வரலாறு** அல்லது **எழுதப்பட்ட வரலாறு** என்பது, எழுத்து மூலமான பதிவையோ பிற ஆவணப்படுத்தப்பட்ட தகவல்களையோ அடிப்படையாகக் கொண்ட ஒரு வரலாறு சார்ந்த விபரிப்பைக் குறிக்கிறது. பதியப்பட்ட வரலாறு, கடந்தகாலம் குறித்த பிற விபரிப்புகளான தொன்மம் சார்ந்த, வாய்மொழி மூல, தொல்லியல் சார்ந்த விபரிப்புக்களில் இருந்தும் வேறுபட்டது.  
பரந்த உலக வரலாற்றைப் பொறுத்தவரை, பதியப்பட்ட வரலாறு, ஏறத்தாழ கிமு 4ம் ஆயிரவாண்டுகளின் பண்டைய உலகம் குறித்த விபரங்களோடு தொடங்குகிறது. இது எழுத்து முறை கண்டுபிடிக்கப்பட்ட காலத்துடன் பொருந்துகிறது. சில புவியியற் பகுதிகள் அல்லது பண்பாடுகளைப் பொறுத்தவரை, பதியப்பட்ட வரலாறு மனித வரலாற்றின் மிக அண்மைக் காலத்திலேயே தொடங்குகிறது. அங்கே எழுத்துமூல ஆவணங்கள் அதிகம் பயன்பாட்டில் இல்லாதிருந்தமையே இதற்குக் காரணமாகும்.
# அனீலசீன்

**அனீலசீன்** *(Anilazine)* என்பது C<sub>9</sub>H<sub>5</sub>Cl<sub>3</sub>N<sub>4</sub> என்ற மூலக்கூற்று வாய்ப்பாடு கொண்ட கரிம வேதியியல் சேர்மமாகும். இச்சேர்மம் பயிர்கள் மீது பயன்படுத்தப்பட்டும் ஒரு பூச்சிக்கொல்லியாகும். நைட்ரசன் அணுவைக் கொண்ட பல்லின வளையச் சேர்மமான மூவசீன் பூஞ்சைக்கொல்லி என்று வகைப்படுத்தப்படுகிறது. புல்வெளிகள், தரைப்பகுதிகள், தானியங்ங்கள், காப்பி,பல்வேறு வகையான காய்கறிகள் மற்றும் பலவகையான பயிர்களைத் தாக்கும் பூஞ்சைகளைக் கட்டுப்படுத்த அனீலசீன் பயன்படுத்தப்படுகிறது. இவைதவிர உருளைக்கிழங்கு மற்றும் தக்காளிப் பயிர்களின் இலைப்புள்ளி நோயையும் கட்டுப்படுத்துகிறது.
# அனீலசீன்

## நச்சுத்தன்மை

எலிகள் மற்றும் பூனைகளுக்கு வாய்வழியாகப் புகட்டும் போது பொதுவாக அவற்றிற்கு முறையே வயிற்றுப்போக்கு மற்றும் வாந்தியை உண்டாக்குகிறது. முயல்களின் தோல்மீது படச்செய்த போது அவற்றிற்கு இலேசான தோல் எரிச்சலும் தொடர்ந்து வீக்கம் மற்றும் சிவந்துபோதல் முதலியன ஏற்பட்டன. மற்ற வழிகள் மூலமாக அனீலசீன் ஏற்படுத்தும் பாதிப்பை விட ஊசி மூலம் செலுத்துவது அதிக நச்சுத்தன்மையை வெளிப்படுத்துகிறது.
# நிலையான அலை

சமவீச்சு மற்றும் சம அலைநீளம் உடைய இரு முன்னேறு அலைகள்,நேர்க்கோட்டில் எதிரெதிர்த் திசைகளில் செல்லும்போது, ஒன்று மற்றொன்றின் மீது மேற்பொருந்துவதால் **நிலையான அலைகள்** (standing wave) உருவாகின்றன. தொகுபயன் வீச்சு பெருமமாகும் இடம் எதிர்கணுக்கள் எனப்படுகிறது. தொகுபயன் வீச்சு சிறுமமாகும் (சுழியாகும்) இடம் கணுக்கள் எனப்படுகிறது.
# நிலையான அலை

## சிறப்பியல்புகள்

நிலையான அலைகளின் சிறப்பியல்புகள் பின்வருமாரு  
- அலை வடிவம் நிலையாக இருக்கும்.
- கணுக்களும் எதிர்கணுக்களும் மாறிமாறி உருவாகின்றன.
- இடப்பெயர்ச்சி சுழியாகும் புள்ளிகள் கணுக்கள் என்றும் இடப்பெயர்ச்சி பெருமமாகும் புள்ளிகள் எதிர்க்கணுக்கள் என்றும் கூறப்படும்.
- கணுக்களில் அழுத்த மாற்றம் பெருமமாகவும் எதிர்க்கணுக்களில் அழுத்த மாற்றம் சிறுமமாகவும் இருக்கும்.
- கணுக்களில் உள்ள துகள்களைத் தவிர மற்ற அனைத்துத் துகள்களும் சம அலைவு காலத்துடன் தனிச்சீரிசை இயக்கத்தை மேற்கொள்கின்றன.
- ஒவ்வொரு துகளின் வீச்சும் சமமல்ல. எதிர்க்கணுக்களில் பெருமமாக உள்ள வீச்சு, குறைந்து கொண்டே சென்று கணுக்களில் சுழியாகும்.
- கணுக்களில் சுழியாக உள்ள துகள்களின் திசைவேகம், அதிகரித்துச் சென்று எதிர்க் கணுக்களில் பெருமமாகிறது.
- நிலையான அலையில் ஆற்றல் மாற்றப்படுவதில்லை. ஒவ்வொரு அதிர்வின் போதும், ஊடகத் துகள்கள் அனைத்தும் அவற்றின் நடுநிலைப் புள்ளியை ஒரே காலத்தில் இரு முறைகள் கடக்கின்றன.
- ஒரு பிரிவிலுள்ள துகள்கள் அனைத்தும் ஒத்த கட்டத்திலும், அடுத்தடுத்த பிரிவிலுள்ள துகள்கள் எதிரெதிர் கட்டத்திலும் அதிர்வடைகின்றன
# நிலையான அலை

## அதிர்வெண்கள்

### அடிப்பபடை அதிர்வெண்கள்

நிலையான அலைகள் பல அதிர்வெண்களின் உருவாகலாம். அப்படியான அதிர்வுகளின் மிகவும் குறைந்த அதிர்வெண் அடிப்படை அதிர்வெண்.
# நிலையான அலை

## அதிர்வெண்கள்

### மேற்சுரங்கள்

நிலையான அலைகளில் அடிப்படை அதிர்வெண்களைவிட அதிகமான அதிர்வெண்களில் அதிரும்போது அவை மேற்சுரங்கள் எனப்படுகிறது.
# நிலையான அலை

## அதிர்வெண்கள்

### சீரிசை

நிலையான அலைகள் பல அதிர்வெண்களில் அதிரலாம். அடிப்படை அதிர்வெண் முதலாம் சீரிசை, பின்னர் மேற்சுரங்கள் இரண்டாம் சீரிசை, மூன்றாம் சீரிசை என வரிசையாகக்கூறப்படுகிறது
# நிலையான அலை

## எடுத்துக்காட்டுகள்

இழுவிசையுடன் உள்ள கம்பியை அதிர்வூட்டும் போது, முன்னேறும் குறுக்கலை உருவாகி, கம்பியின் ஒரு முனைக்குச் சென்று எதிரொலித்து மீண்டு வரும். எனவே
நிலையான அலைகள் உருவாகின்றன.
# அகஸ்தீஸ்வரம் ஊராட்சி ஒன்றியம்

**அகஸ்தீஸ்வரம் ஊராட்சி ஒன்றியம்** , தமிழ்நாட்டின் கன்னியாகுமரி மாவட்டத்தில் உள்ள ஒன்பது ஊராட்சி ஒன்றியங்களில் ஒன்றாகும்.  
அகஸ்தீஸ்வரம் ஊராட்சி ஒன்றியம் 12 ஊராட்சி மன்றங்களைக் கொண்டுள்ளது. அகஸ்தீஸ்வரம் வட்டத்தில் உள்ள இவ்வூராட்சி ஒன்றியத்தின் வட்டார வளர்ச்சி அலுவலகம் அகஸ்தீஸ்வரத்தில் இயங்குகிறது.
# அகஸ்தீஸ்வரம் ஊராட்சி ஒன்றியம்

## மக்கள் வகைப்பாடு

2011ஆம் ஆண்டு மக்கட்தொகை கணக்கெடுப்பின் படி, அகஸ்தீஸ்வரம் ஊராட்சி ஒன்றியத்தின் மொத்த மக்கள் தொகை 43,632 ஆகும். அதில் பட்டியல் சாதி மக்களின் தொகை 3,721 ஆக உள்ளது. பட்டியல் பழங்குடி மக்களின் தொகை 96 ஆக உள்ளது.
# அகஸ்தீஸ்வரம் ஊராட்சி ஒன்றியம்

## ஊராட்சி மன்றங்கள்

அகஸ்தீஸ்வரம் ஊராட்சி ஒன்றியத்தில் உள்ள 12 ஊராட்சி மன்றங்களின் விவரம்;  
1. தேரேகால்புதூர்
1. சுவாமிதோப்பு
1. இராமபுரம்
1. பஞ்சலிங்கபுரம்
1. வடக்கு தாமரைகுளம்
1. நல்லூர்
1. மகாராஜபுரம்
1. லீபுரம்
1. குலசேகரபுரம்
1. கோவளம்
1. கரும்பாட்டூர்
1. இரவிபுதூர்
# தோவாளை ஊராட்சி ஒன்றியம்

**தோவாளை ஊராட்சி ஒன்றியம்** , தமிழ்நாட்டின் கன்னியாகுமரி மாவட்டத்தில் உள்ள ஒன்பது ஊராட்சி ஒன்றியங்களில் ஒன்றாகும்.  
தோவாளை ஊராட்சி ஒன்றியம் பதினாறு ஊராட்சி மன்றங்களைக் கொண்டுள்ளது. தோவாளை வட்டத்தில் உள்ள இவ்வூராட்சி ஒன்றியத்தின் வட்டார வளர்ச்சி அலுவலகம் தோவாளையில் இயங்குகிறது.
# தோவாளை ஊராட்சி ஒன்றியம்

## மக்கள் வகைப்பாடு

2011ஆம் ஆண்டு இந்திய மக்கள் தொகைக் கணக்கெடுப்பின் படி, தோவாளை ஊராட்சி ஒன்றியத்தின் மொத்த மக்கள் தொகை 61,765 ஆகும். அதில் பட்டியல் சமூக மக்களின் தொகை 7,313 ஆக உள்ளது. பட்டியல் பழங்குடி மக்களின் தொகை 282 ஆக உள்ளது.
# தோவாளை ஊராட்சி ஒன்றியம்

## ஊராட்சி மன்றங்கள்

தோவாளை ஊராட்சி ஒன்றியத்தில் அமைந்த 16 கிராம ஊராட்சி மன்றங்கள்:  
1. தோவாளை
1. திருப்பதிசாரம்
1. திடல்
1. தெரிசனங்கோப்பு
1. தெள்ளாந்தி
1. தடிக்காரன்கோணம்
1. சகாயநகர்
1. மாதவலாயம்
1. காட்டுபுதூர்
1. கடுக்கரை
1. ஞாலம்
1. ஈசாந்திமங்கலம்
1. இறச்சகுளம்
1. செண்பகராமன்புதூர்
1. பீமநகரி
1. அருமநல்லூர்
# இராஜாக்கமங்கலம் ஊராட்சி ஒன்றியம்

**இராஜாக்கமங்கலம் ஊராட்சி ஒன்றியம்** , இந்தியாவின் தமிழ்நாட்டின் கன்னியாகுமரி மாவட்டத்தில் உள்ள ஒன்பது ஊராட்சி ஒன்றியங்களில் ஒன்றாகும்.  
அகத்தீஸ்வரம் வட்டத்தில் அமைந்த, இராஜாக்கமங்கலம் ஊராட்சி ஒன்றியம் 12 ஊராட்சி மன்றங்களைக் கொண்டுள்ளது. இவ்வூராட்சி ஒன்றியத்தின் வட்டார வளர்ச்சி அலுவலகம் இராஜாக்கமங்கலத்தில் இயங்குகிறது.
# இராஜாக்கமங்கலம் ஊராட்சி ஒன்றியம்

## மக்கள் வகைப்பாடு

2011ஆம் ஆண்டு மக்கட்தொகை கணக்கெடுப்பின் படி, இராஜாக்கமங்கலம் ஊராட்சி ஒன்றியத்தின் மொத்த மக்கள் தொகை 88,200 ஆகும். அதில் பட்டியல் சாதி மக்களின் தொகை 2,407 ஆக உள்ளது. பட்டியல் பழங்குடி மக்களின் தொகை 36 ஆக உள்ளது.